Pielikums Nr. 1

Madonas novada pašvaldības domes

27.03.2025. lēmumam Nr. 142

(protokols Nr. 6, 26.p.)

PROJEKTS

**Sadarbības LĪGUMS**

par pakalpojuma pieejamību

Dokumenta datums ir pēdējā pievienotā droša elektroniskā paraksta laika zīmoga datums

**Madonas novada pašvaldība**, reģistrācijas Nr.90000054572 (turpmāk – “Pašvaldība”), kuras vārdā saskaņā ar Madonas novada pašvaldības 2024.gada 29.februāra saistošo noteikumu Nr.7 “Madonas novada pašvaldības nolikums” 49.punktu un Madonas novada pašvaldības domes 2021.gada 1.jūlija lēmumu Nr.2 (protokols Nr.1, 2.p.) “Par Madonas novada pašvaldības domes priekšsēdētāja ievēlēšanu” rīkojas domes priekšsēdētājs Agris Lungevičs, no vienas puses, un

**Latvijas Universitāte**, reģistrācijas Nr. 90000076669 (turpmāk – “LU”), kuras vārdā saskaņā ar Latvijas Universitātes Administrācijas reglamentu, kas apstiprināts ar 2024.gada 12.jūlija rīkojumu Nr. 1-4/342), rīkojas Kanclere Ilze Kūka, no otras puses (abi kopā turpmāk – “Puses” un katrs atsevišķi arī – “Puse”),izrādot brīvu un nepiespiestu gribu, bez maldības, viltus un spaidiem, ar mērķi Pašvaldības iedzīvotājiem Pašvaldības administratīvajā teritorijā nodrošināt iespēju apgūt augstākās izglītības studiju programmas, Puses saskaņā ar Valsts pārvaldes iekārtas likuma 61.pantu noslēdz šāda satura līgumu (turpmāk – “Līgums”):

1. **LĪGUMA PRIEKŠMETS**
	1. Līgums nosaka kārtību, kādā Puses sadarbojas, lai LU Pašvaldības administratīvajā teritorijā nodrošinātu iespēju Pašvaldības iedzīvotājiem apgūt augstākās izglītības studiju programmas.
2. **TERMIŅI**
	1. Līgums stājas spēkā tā abpusējas parakstīšanas brīdī un ir spēkā līdz 2027.gada 31.janvārim, bet jebkurā gadījumā līdz visu Līguma saistību izpildei.
3. **pašvaldības PIENĀKUMI UN TIESĪBAS**
	1. Papildu citos Līguma noteikumos minētajam Pašvaldībai ir šādi pienākumi un tiesības:
		1. Bez atlīdzības nodod LU nepārtrauktā lietošanā telpu, kas atrodas ēkā Saieta laukumā 1, Madonā, Madonas novadā (turpmāk – “Ēka”), 4.stāvā (406.kabinets) un kuras platība ir 13,4 m² (turpmāk – “Telpa”), ar mērķi nodrošināt LU Madonas filiāles klientu apkalpošanu.
		2. Papildus bez atlīdzības nodrošināt elektrības, apkures, interneta esamību Telpā, kā arī tualetes telpu izmantošanu Ēkā;
		3. Neuzņemties atbildību par komunālo pakalpojumu pārtraukumiem Telpā un Ēkā, ja tie radušies komunālo pakalpojumu sniedzēju darbības vai bezdarbības dēļ;
		4. Jebkurā laikā, brīdinot LU, veikt vispārēju Telpas apskati, lai pārbaudītu Līguma noteikumu izpildi un novērtētu Telpas stāvokli, kā arī citos gadījumos, ja tas ir nepieciešams Pašvaldībai.
4. **LU PIENĀKUMI UN TIESĪBAS**
	1. Papildu citos Līguma noteikumos minētajam LU ir šādi pienākumi un tiesības:
		1. Nodrošināt Telpā LU Madonas filiāles klientu apkalpošanas pakalpojumus;
		2. Telpu izmantot saskaņā ar Līguma noteikumiem;
		3. Nodrošināt Telpas un tajās esošo inženiertīklu ekspluatāciju un uzturēšanu atbilstoši Latvijas Republikā spēkā esošajiem tiesību aktiem;
		4. Nenodot Telpu apakšnomā vai kā citādi piesaistīt trešās personas Telpas izmantošanā vai lietošanā, tostarp, slēgt sadarbības vai cita veida līgumus, kā rezultātā trešā persona iegūtu tiesības uz Telpas pilnīgu vai daļēju lietošanu;
		5. Pēc Līguma izbeigšanas 14 (četrpadsmit) dienu laikā nodot Telpu Pašvaldībai ne sliktākā stāvoklī, kā tā tika pieņemta, ņemot vērā tās dabisko nolietojumu;
		6. Vienpusēji izbeigt Līgumu jebkurā brīdī, par to paziņojot rakstiski Pašvaldībai 1 (vienu) mēnesi iepriekš.
5. **SADARBĪBAS KĀRTĪBA UN ATBILDĪGĀS PERSONAS**
	1. Visi ar Līgumu saistītie dokumenti, tostarp, bet ne tikai paziņojumi, pretenzijas, ierosinājumi, vienošanās, ir noformējami rakstiski un jāparaksta, dokumenti uzskatāmi par nodotiem otrai Pusei, ja tie ir nodoti otras Puses atbildīgajai personai personīgi vai nosūtīti Pusei pa pastu ierakstītā vēstulē vai izmantojot e-pastu, parakstīti ar drošu elektronisko parakstu. Personīgi izsniegts dokuments ir uzskatāms par saņemtu tā izsniegšanas dienā; izmantojot e-pastu nosūtīts dokuments vai informācija ir uzskatāma par saņemtu nākošajā darba dienā pēc nosūtīšanas; pa pastu nosūtīts dokuments ir uzskatāms par saņemtu termiņā atbilstoši pasta noteikumiem un sūtījuma veidam.
	2. Lai sekmīgi vadītu Līguma saistību izpildi, Pašvaldība un LU norīko atbildīgo personu, kura risina ar Līguma saistību izpildi saistītos jautājumus. Pusēm ir tiesības nomainīt atbildīgo personu, iepriekš par to brīdinot otru Pusi un neizdarot grozījumus Līgumā. Pušu atbildīgās personas:

|  |  |
| --- | --- |
| **Pašvaldības atbildīgā persona par Līguma izpildi:** | **LU atbildīgā persona par Līguma izpildi:** |
| Madonas apvienības pārvaldes vadītājs | LU Madonas filiāles vadītāja |
| Guntis Ķeveris | Lolita Kostjukova |
| Telefona Nr.: +371 26325419  | Telefona Nr.+371 29146912 |
| E-pasta adrese: guntis.keveris@madona.lv | E-pasta adrese: lolita.kostjukova@lu.lv |

* 1. LU pilnvaro Madonas filiāles vadītāju Lolitu Kostjukovu LU vārdā parakstīt šajā Līgumā noteiktos aktus.
1. **NEPĀRVARAMA VARA**
	1. Puses tiek atbrīvotas no atbildības par Līguma saistību neizpildi vai izpildes kavēšanu un pie tās nevar vērsties ar zaudējumu atlīdzības prasījumu, ja izpildi kavē nepārvaramas varas apstākļi, piemēram, stihiskas nelaimes, ārējie normatīvie akti vai valsts institūciju lēmumi, kas tieši ietekmē Līguma saistību izpildi.
	2. Par nepārvaramas varas apstākļiem ir atzīstams notikums, kas atbilst visām turpmāk minētajām pazīmēm:
		1. No kura nav iespējams izvairīties un kura sekas nav iespējams pārvarēt;
		2. Kuru Līguma slēgšanas brīdī nebija iespējams paredzēt;
		3. Kas nav radies puses vai tās kontrolē esošas personas kļūdas vai rīcības dēļ;
		4. Kas padara saistību izpildi ne tikai apgrūtinošu, bet arī neiespējamu.
		5. Pusei, kurai ir iestājušies nepārvaramas varas apstākļi, nekavējoties rakstiski ir jāinformē par to otra puse, kā arī dokumentāli jāpierāda nepārvaramas varas apstākļi.
2. **STRĪDU IZŠĶIRŠANAS KĀRTĪBA**
	1. Visi strīdi un domstarpības saistībā ar Līgumu, ko nevar atrisināt starp Pusēm pārrunu ceļā, tiek risināti Latvijas Republikas tiesā, piemērojot Latvijas Republikā spēkā esošos tiesību aktus.
3. **Līguma grozīšana**
	1. Līgumu groza tikai ar abpusēji parakstītu rakstisku Pušu vienošanos, kas noformēta kā Līguma grozījumi. Visas izmaiņas, papildinājumi, vienošanās pie Līguma ir uzskatāmi par Līguma grozījumiem. Līguma grozījumi tiek secīgi numurēti.
4. **līguma IZBEIGŠANA**
	1. Katra Puse var vienpusēji izbeigt Līgumu jebkurā brīdī, par to paziņojot rakstiski otrai Pusei 1 (vienu) mēnesi iepriekš.
5. **CITI NOTEIKUMI**
	1. Ar šī Līguma spēkā stāšanās brīdi spēku zaudē starp Pašvaldību un LU 2024.gada 5.martā noslēgtais nomas līgums Nr.2.9.10/24/27 (LU līguma uzskaites Nr.73-3/24/35) par nedzīvojamo telpu nomu Madonā, Saieta laukumā 1.
	2. Līgums tiek slēgts un visi ar Līgumu saistītie jautājumi tiek risināti saskaņā ar Latvijas Republikā spēkā esošajiem tiesību aktiem.
	3. Ja kāds no Līguma noteikumiem zaudē spēku, tas neietekmē pārējo Līguma noteikumu spēkā esamību.
	4. Līguma noteikumu sadalījums pa sadaļām ar tām piešķirtajiem nosaukumiem ir izmantojams tikai atsaucēm un neietekmē Līguma noteikumu piemērošanu un iztulkošanu.
	5. Līgums ietver visas Pašvaldības un LU vienošanās par Līguma saistībām un aizstāj visas iepriekšējās vienošanās un pārrunas, ja tādas ir bijušas.
	6. Puses garantē, ka tām ir attiecīgās pilnvaras, lai slēgtu Līgumu, uzņemtos no Līguma izrietošās saistības un tās izpildītu.
	7. Pušu paraksti apliecina, ka tās pilnībā ir iepazinušās ar Līgumu un piekrīt tā noteikumiem.
	8. Līgums sagatavots elektroniskā formā latviešu valodā uz 3 (trīs) lappusēm.
6. **PUŠU REKVIZĪTI UN PARAKSTI**

|  |  |
| --- | --- |
| Pašvaldība | LU |
| **Madonas novada pašvaldība** | **Latvijas Universitāte** |
| Reģistrācijas Nr. 90000054572 | Reģistrācijas Nr. 90000076669  |
| Adrese: Saieta laukums 1, Madona, Madonas novads, LV-4801 | Adrese: Raiņa bulvāris 19, Rīga, LV-1050 |
| E-pasta adrese: pasts@madona.lv | E-pasta adrese: madona@lu.lv |
| (paraksts\*) Domes priekšsēdētājs Agris Lungevičs | (paraksts\*) Kanclere Ilze Kūka |